Formandens beretning 2015

Kære alle fremmødte

I år vil jeg starte med at fortælle en rigtig solskinshistorie. Vi har i bestyrelsen afsluttet en sag, som vi har arbejdet med længe. Vi har fået lov til – og har allerede gjort det – nemlig at få frigravet de tilsandede bænke på klitten! De er i øvrigt også blevet malet.

Der er gået flere mails forud til Vejle Kommune, Fredningsnævnet og Skov- og Naturstyrelsen inden dette åbenbart har kunne lade sig gøre.

Men jeg vil da lige sige, at sagstiden er intet at regne sammenlignet med dengang, hvor vi bad om at få skilte sat op igen i området vedrørende brandfare mm.

Blot for at fortælle, hvor langsomme og træge de små sager, som vi arbejder med kan være.

Lidt hurtigere gik det heldigvis med at få byggetilladelse på Gimlegrunden. Den modtog vi allerede efter lidt over to måneder, så det var virkelig kvikt. Det betyder, at vi kan få bestilt de ønskede aktiviteter til voksen aktivitetspladsen, som vi meget gerne vil have opsat og indviet. De nærmeste naboer er blevet kontaktet og hørt omkring projektet, og der er en meget positiv stemning.

Vi har indhentet nogle tilbud, og vi har også besluttet os for, hvilket tilbud vi vælger, men vi mangler lige at få svar fra de fonde, hvor vi har ansøgt om penge.

Grundejerforeningen skyder selv kr. 50.000,- i projektet med mindre det lige pludselig vælter ind med penge fra diverse fonde, som vi har ansøgt, men desværre ser det lidt trægt ud. Vi har dog en bevilling fra Vejle Kommune på kr. 10.000,-, og vi er selvfølgelig optimistiske og håber, at der kommer flere penge. Det samlede projekt kommer til at koste ca. kr. 75.000,-, når de sidste bænke og småting bliver købt.

Vi havde jo gerne set, at projektet var færdigt og klar til brug i maj eller juni, men processen har altså taget længere tid, end vi forestillede os, men forhåbentlig falder alt snart på plads.

Vi har sædvanen tro afholdt nogle arrangementer igen i år.

Bl.a. havde vi ligesom sidste år arrangeret strandrensning søndag den 19. april. Dette valgte vi dog at aflyse, da vi fandt ud af, at Gårslev Lokalråd havde arrangeret strandrensning i “vores” område dagen før.

Der var en naturvandring med Steen Hedrup fra Økolariet i Vejle søndag aften den 31. maj. Turen gik via Pindstien fra Gårslev til Høll og havde temaet Nattergale vandring. Desværre hørte vi ikke Nattergalen, og desværre var der ikke ret mange fremmødte, da vejret ikke viste sig fra sin gavmilde side. Det regnede under hele turen, og vi var kun ca. 8 personer... inkl. Steen Hedrup.

Forhåbentlig er vejret bedre den 5. september, hvor den næste naturvandring finder sted, så der kommer rigtig mange mennesker.

Skt. Hans arrangementet på fladstranden var i år lidt anderledes end den sædvanlige Skt. Hans aften. Vi havde i bestyrelsen besluttet os for at prøve noget nyt og havde booket tidligere chefredaktør på Vejle Amts Folkeblad, Arne Mariager som båltaler. Musikken var også et nyt indslag med Jacob Djursaa og Amanda Fagerberg, som begge studerer musik på (MGK) Musikalsk Grundkursus i Kolding. Sikke en fantastisk sangstemme den pige har. Vi var blevet oplyst om, at musikerne selv ville medbringe alt lyd udstyret, men vi må nok erkende, at vi fremover lejer forstærkere “ude i byen”, som vi har gjort det de sidste par år. Heldigvis var vejrguderne med os, og det var en rigtig smuk aften.

Vi har ligeledes besluttet fremover at bålet bliver tændt kl. 20 istedet for kl. 21. Dette er på opfordring fra børnefamilierne, og vi vil jo gerne have, at alle generationer skal have mulighed for at deltage denne aften. Når Skt. Hans aften falder på en fredag eller lørdag kan vi jo vælge at tænde bålet kl. 21. Dette er ikke besluttet endnu.

Det næste arrangement er Børneaktivitetsdag søndag den 12. juli kl. 10.00 på fladstranden. Vi regner med at fange nogle krabber, lave ansigtsmaling, som var et stort hit sidste år. Derudover er der nogle smålege, masser af spande og skovle og selvfølgelig slutter vi af med at bage snobrød over bål, som vi plejer. Det er et virkelig hyggeligt arrangement, hvor forældre/bedsteforældre møder op og selv er med til at lave avis sejlskibe, løbe stafet, fange krabber mm. Vi plejer at have godt vejr, og vi krydser fingre for, at vejret viser sig fra sin bedste side igen i år.

Jeg har i foråret modtaget en mail om en forespørgsel på redningsveje, og jeg kan oplyse at følgende veje i området er redningsveje:

Hvidbjerghusvej, Båskærvej/Pytvej og Randsborgvej.

Der er også indløbet nogle mails fra grundejere, der har lidt naboproblemer mht. manglende vedligeholdelse af hæk/fortov, træer og buskads og regler mht. bebyggelse. Der er ikke så meget grundejerforeningen kan foretage sig mht. disse henvendelser, og jeg vil gerne pointere at grundejerforeningen **ikke** har nogen myndighed. Vi er ikke lovens forlængede arm i området. Vi kan kun appellere til folks sunde fornuft. De fleste af de henvendelser, som vi har modtaget, kan løses ved at banke på hos naboen og få en snak, og for min helt egen regning, vil jeg sige:

Så klip da den hæk og få ordnet det fortov. Vedligehold og beskær dine træer og dit buskads, så det ikke er til gene for andre. Vores område er så smukt, og vi vil gerne nyde det allesammen.

Snak lidt mere med din nabo, både ved siden af og overfor, og hvis du har overskud til at hjælpe andre, så tilbyd din hjælp, hvor den kan gøre en forskel.

Men når det er sagt, så modtager vi også henvendelser, hvor det ikke altid kan løses ved dialog, og når det gælder om at overholde regler ifm. bebyggelse, så skal henvendelsen rettes til Vejle Kommune, som er myndighed i sådanne sager.

Så er der et emne, som har fyldt meget hos mange grundejere det sidste år…

Det er emnet om klimaplanen. Derfor deltog et par repræsentanter, Paul Landsfeldt og Karin Overby, Vejle Kommune, i generalforsamlingen sidste år. For at forhindre, at de skulle overtage generalforsamlingen fuldstændig, så måtte vores dirigent, Gert Eg, stoppe dem, så vi kunne komme videre med dagsordenen.

Vi ved jo, at beregninger viser, at en stor del af vores område er oversvømmet om 100 år, eller er der efterhånden kun 95 år tilbage…? Jeg ved det ikke.

Men jeg ved at, for at forhindre vores område i at forsvinde under vand, så skal der gøres noget, og det er ikke nok kun at koncentrere sig om Mikkelsrende.

Jeg ved også, at det vil komme til at koste mange penge. Sikkert rigtig mange penge, at forhindre, at vi forsvinder i havet.

Første gang dette emne blev bragt på bane var under formand Peter Seehausen, hvor området hørte ind under det daværende Vejle Amt, så det er en del år siden, men der er ikke sket særlig meget udover, at man endnu engang har konkluderet, at der ligger et problem forude og venter på at blive løst.

Vi efterlyser derfor en handlingsplan fra Vejle Kommune, og jeg håber, at vores to erfarne politikere er mødt velforberedte op, og kan give brugbare faktuelle oplysninger og handlingsplaner og ikke en sludder for en sladder.

I nogle kommuner er man i fuld gang med at lave disse handlingsplaner om netop dette. Det er blot at google emnet på internettet, så popper den ene klimaplan frem efter den anden med målsætninger, handlingsplaner og alt muligt. Måske skulle Vejle Kommune sparre med andre kommuner, for at få gode brugbare forslag til at løse problemet med det meget vand, der er i udkanten af Vejle Kommune (jeg sagde ikke udkantskommune, selvom vi nogle gange føler det sådan herude).

Jeg har modtaget flere henvendelser i løbet af det seneste år fra beboere, der har efterlyst det borgermøde, som blev lovet ved sidste generalforsamling. Der er endnu ikke indkaldt til noget borgermøde, men der er sendt et spørgeskema rundt, som man blev bedt om at besvare og returnere. Det har mange rystet på hovedet af, og jeg ved, at der er flere, som har vedlagt et brev sammen med spørgeskemaet, da de opfattede flere af spørgsmålene som irrelevante. Der blev bl.a. spurgt ind til kloakker og riste, som ikke er i området!!!

Folk tager sig jo til hovedet og spørger om dem, der laver sådan et skema overhovedet kommer udenfor kontoret i Kirkegade i Vejle. Jeg glæder mig til at høre, hvad Peder Hummelmose og Søren Peschardt kan fortælle om dette emne.

Bestyrelsen efterlyser idéer til et projekt i Høll. Vi vil gerne lave noget for beboerne og turisterne på fladstranden. Måske kan vi få lov til at bruge et stykke af arealet foran Børnenes Vel eller en del af stranden. Stranden er jo ret bred på fladstranden. Alle idéer til projekter modtages gerne på skrift. Alle bestyrelsens mail adresser er at finde på hjemmesiden www.hvidbjergvejlefjord.dk

Til slut vil jeg gerne opfordre Jer til at huske at nævne grundejerforeningen overfor nytilflyttere til området. Det er vigtigt med lokal opbakning, og det tæller meget, at vi er så stor en forening, når vi henvender os til diverse myndigheder.

Husk også at opgive din mailadresse, hvis du ønsker foreningens nyhedsbrev tilsendt pr. mail, vi sender ikke ret mange mails om året, eller hvis du har fået ny mailadresse. Dette kan gøres til foreningens kasserer Arne Bæksted eller til mig.

Bestyrelsen vil gerne sige alle tusind tak for den store opbakning, der er, hver gang vi laver et arrangement (når det altså ikke regner). Det varmer og betyder meget for os.

Tusind tak og god generalforsamling ☺